ดอลล์ปรับลงหลังความเชื่อมั่นอ่อนแอ
ค่าเงินดอลลาร์สหรัฐปรับตัวลงเมื่อเทียบสกุลเงินหลักอื่นๆเมื่อคืนนี้ (28 เม.ย.) ขณะที่ธนาคารกลางสหรัฐ (FED) เริ่มเปิดฉากการประชุมนโยบายการเงิน และข้อมูลความเชื่อมั่นผู้บริโภคสหรัฐร่วงลงแตะระดับต่ำสุดในรอบ 4 เดือน
29 เม.ย. 2558

สำนักข่าวอินโฟเควสท์รายงานว่า ค่าเงินดอลลาร์สหรัฐปรับตัวลงเมื่อเทียบสกุลเงินหลักอื่นๆเมื่อคืนนี้ (28 เม.ย.) ขณะที่ธนาคารกลางสหรัฐ (FED) เริ่มเปิดฉากการประชุมนโยบายการเงิน และข้อมูลความเชื่อมั่นผู้บริโภคสหรัฐร่วงลงแตะระดับต่ำสุดในรอบ 4 เดือน
ทั้งนี้ ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.0979 ดอลลาร์สหรัฐ จาก 1.0890 ดอลลาร์สหรัฐ ขณะที่เงินปอนด์เพิ่มขึ้นที่ 1.5337 ดอลลาร์สหรัฐ จากระดับ 1.5231 ดอลลาร์สหรัฐ
ค่าเงินดอลลาร์สหรัฐปรับลงเทียบกับสกุลเงินเยนที่ 118.87 เยน เทียบกับระดับ 119.08 เยน และลดลงเมื่อเทียบกับฟรังก์สวิสที่ระดับ 0.9542 ฟรังก์ จาก 0.9557 ฟรังก์ ส่วนค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.8015 ดอลลาร์สหรัฐ จากระดับ 0.7858 ดอลลาร์
ดอลลาร์สหรัฐอ่อนแรงลง เนื่องจากนักลงทุนระมัดระวังการซื้อขายก่อนที่จะทราบผลการประชุมเฟด ขณะที่นักวิเคราะห์ประเมินว่าเฟดจะส่งสัญญาณมากขึ้นเกี่ยวกับช่วงเวลาในการปรับขึ้นอัตราดอกเบี้ยในแถลงการณฺ์หลังการประชุม ซึ่งจะมีการเปิดเผยในวันนี้ ตามเวลาสหรัฐ ท่ามกลางกระแสคาดการณ์ว่าเฟดจะไม่รีบปรับขึ้นดอกเบี้ย หลังจากที่ข้อมูลเศรษฐกิจสหรัฐในช่วงที่ผ่านมาอยู่ในภาวะอ่อนแอ
สำหรับข้อมูลเศรษฐกิจที่มีการเปิดเผยเมื่อคืนนี้ ผลสำรวจของ Conference Board ระบุว่าความเชื่อมั่นผู้บริโภคสหรัฐร่วงลงในเดือนเม.ย. แตะระดับต่ำสุดในรอบ 4 เดือน โดยถูกกระทบจากการจ้างงานที่ชะลอตัว